***** ΑΠΟΦΑΣΗ ΤΗΣ ΕΠΙΤΡΟΠΗΣ της 7ης Φεβρουαρίου 1990 για την τροποποίηση της απόφασης 89/469/ΕΟΚ για τη λήψη μέτρων κατά της σπογγώδους εγκεφαλοπάθειας των βοοειδών στο Ηνωμένο Βασίλειο (90/59/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου σε θέματα ενδοκοινοτικών συναλλαγών βοοειδών και χοιροειδών (1), όπως τροποποιήθηκε τελευταία από την οδηγία 89/662/ΕΟΚ (2), και ιδίως το άρθρο 9, Εκτιμώντας: ότι στο έδαφος του Ηνωμένου Βασιλείου εμφανίστηκαν πολλές εστίες μόλυνσης από σπογγώδη εγκεφαλοπάθεια των βοοειδών· ότι με την απόφαση 89/469/ΕΟΚ της Επιτροπής (3) έχουν θεσπιστεί μέτρα για την πρόληψη της διάδοσης της εν λόγω ασθένειας στα άλλα κράτη μέλη· ότι, βάσει των σημερινών δεδομένων όσον αφορά την επιδημιολογία της ασθένειας και την εξάπλωση των εστιών μόλυνσης, θεωρείται τώρα αναγκαίο να τροποποιηθούν τα μέτρα αυτά · ότι μπορεί να θεωρηθεί ότι υπάρχει σημαντικός κίνδυνος όσον αφορά όλα τα βοοειδή, εκτός από εκείνα που πρόκειται να σφαγούν πριν από την ηλικία των έξι μηνών, δεδομένου ότι τα τελευταία αυτά δεν μεταδίδουν συνήθως την αρρώστια εκτός αν έχουν γεννηθεί από προσβεβλημένες αγελάδες· ότι, εντούτοις, τα βοοειδή που έχουν γεννηθεί εκτός Ηνωμένου Βασιλείου αλλά έχουν εισαχθεί στο Ηνωμένο Βασίλειο μετά τις 18 Ιουλίου 1988, δεν έχουν εκτεθεί στο φορέα της ασθένειας μέσω μολυσμένων ζωοτροφών· ότι, επομένως, αυτά τα ζώα μπορούν να αποσταλούν σε άλλα κράτη μέλη· ότι πρέπει να δοθεί αρκετός χρόνος προκειμένου τα κράτη μέλη να λάβουν τα αναγκαία μέτρα· ότι τα μέτρα που προβλέπονται στην παρούσα απόφαση δεν είναι σύμφωνα με τη γνώμη της Μόνιμης Κτηνιατρικής Επιτροπής· ότι, κατά συνέπεια, η Επιτροπή πρότεινε στο Συμβούλιο, στις 22 Ιανουαρίου 1990, τα μέτρα που πρέπει να ληφθούν σύμφωνα με το άρθρο 13 της οδηγίας 64/432/ΕΟΚ, τα οποία το Συμβούλιο έπρεπε να θεσπίσει σε προθεσμία 15 ημερών· ότι, ωστόσο, το Συμβούλιο δεν έλαβε απόφαση στην απαιτούμενη προθεσμία· ότι το Συμβούλιο δεν έχει λάβει απόφαση κατά των προτεινόμενων μέτρων με απλή πλειοψηφία στην ίδια προθεσμία· ότι τα εν λόγω μέτρα πρέπει τώρα να θεσπιστούν από την Επιτροπή, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 89/469/ΕΟΚ τροποποιείται ως εξής: 1. Το άρθρο 1 αντικαθίσταται από το ακόλουθο κείμενο: «Άρθρο 1 1. Το Ηνωμένο Βασίλειο δεν αποστέλλει στα άλλα κράτη μέλη: - ζωντανά βοοειδή άλλα εκτός εκείνων που έχουν ηλικία μικρότερη των έξι μηνών, και φέρουν ειδική σήμανση, - ζωντανά βοοειδή που γεννήθηκαν από αγελάδες για τις οποίες υπάρχει υπόνοια ή έχει βεβαιωθεί επίσημα ότι πάσχουν από σπογγώδη εγκεφαλοπάθεια των βοοειδών. 2. Εντούτοις, οι διατάξεις της παραγράφου 1 δεν εφαρμόζονται για βοοειδή που εισήχθησαν στο Ηνωμένο Βασίλειο μετά τις 18 Ιουλίου 1988.» 2. Στο άρθρο 2, προστίθεται στο τέλος η ακόλουθη φράση: «όπως τροποποιήθηκε από την απόφαση 90/59/ΕΟΚ (*). (*) ΕΕ αριθ. L 41 της 15. 2. 1990, σ. 23.». 3. Παρεμβάλλεται το ακόλουθο άρθρο 2α: «Άρθρο 2α Τα κράτη μέλη τα οποία δέχονται ζωντανά βοοειδή ηλικίας μικρότερης των έξι μηνών και που φέρουν ειδική σήμανση από το Ηνωμένο Βασίλειο λαμβάνουν τα κατάλληλα μέτρα για να διασφαλιστεί ότι τα εν λόγω βοοειδή σφάζονται πριν φθάσουν την ηλικία των έξι μηνών.» Άρθρο 2 Τα κράτη μέλη τροποποιούν τα μέτρα που εφαρμόζουν στις συναλλαγές προκειμένου να συμφωνούν με την παρούσα απόφαση την 1η Μαρτίου 1990. Ενημερώνουν αμέσως την Επιτροπή σχετικά. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 7 Φεβρουαρίου 1990.

[Source: multi_eurlex | Tokens: 3222]